b'\n_START_ARTICLE_\nAlaj\xc3\xa4rven Ankkurit\n_START_SECTION_\nSeuran perustaminen ja toiminnan alkuvaiheet\n_START_PARAGRAPH_\nAlaj\xc3\xa4rven Ankkurit perustettiin vuonna 1944. Seuran tunnetuinta lajia, pes\xc3\xa4palloa, paikkakunnalla on pelattu jo tuota aikaisemmin, jo 1920-luvulta asti. Laji nousikin heti perustetun seuran menestyksekk\xc3\xa4imm\xc3\xa4ksi lajiksi. Lajille tyypilliseen tapaan, innostus oli luonnollista seurausta sotavuosien voimakkaasta harrastuneisuudesta.\n_START_SECTION_\nPes\xc3\xa4pallotoiminnan nousu alasarjoista SM-mitaleille\n_START_PARAGRAPH_\nAnkkurit sijoittui alkuvuosinaan jo mestaruussarjakarsintoihin saakka mutta nousu j\xc3\xa4i tuolloin haaveeksi. 1950-luvun ajan Ankkurit pelasivat p\xc3\xa4\xc3\xa4asiassa Suomensarjan keskivaiheilla. Vuosikymmenen lopulla, 1959, joukkueen 15 vuotta kest\xc3\xa4nyt taival Suomensarjassa p\xc3\xa4\xc3\xa4ttyi ja toiminta jatkui maakuntasarjassa aina 1960-luvun puoliv\xc3\xa4liin saakka. 1965 tapahtui k\xc3\xa4\xc3\xa4nne, joka muutti seuran kurssin hitaaksi kiipe\xc3\xa4miseksi kohti mestaruussarjaa. Poikien joukkueet aloittivat vuosia kest\xc3\xa4neen SM-mitalien sarjan. 1967 edustusjoukkue asetti tavoitteekseen mestaruussarjan joka toteutui kauden 1972 p\xc3\xa4\xc3\xa4tteeksi. Mestaruussarjapaikan vakiinnuttua 1975 sarjaan uudelleennousun my\xc3\xb6t\xc3\xa4 alkoi mitalien tavoittelu. _NEWLINE_1980 Ankkurit saavuttivat ensimm\xc3\xa4isen SM-mitalin: hopeaa. Joukkueeseen kuuluivat: Pekka Nummela, Jouni Peura, Aulis Peltom\xc3\xa4ki, Seppo Per\xc3\xa4l\xc3\xa4, Kullervo Murto, Tapani Tallbacka, Simo Joensuu, Raimo Harju, Pentti Harju, Pekka Peltom\xc3\xa4ki ja pelinjohtajana toiminut Lauri Pippola._NEWLINE_Vuonna 1987 Ankkurit pelasivat Sein\xc3\xa4joen Maila-Jusseja vastaan finaalissa. Saavutuksena seuran toinen hopeamitali. Kaudeksi 1988 Ankkurit asettivat ehdottomaksi tavoitteeksi Suomen mestaruuden. Runkosarjassa Alaj\xc3\xa4rvi oli kolmas, mutta pudotuspeleiss\xc3\xa4 edettiin aina mestaruusotteluun saakka. Vastaan finaalissa tuli Sein\xc3\xa4joen Maila-Jussit. Sein\xc3\xa4joella tuli tappio 9-8, mutta kotona selv\xc3\xa4 voitto 8-3. Mestarijoukkueeseen kuuluivat: Matti Iivarinen, Marko Etula, Simo Joensuu, Vesa Vainio, Taavi Kivipelto, Kari Myllyniemi, Tuomo Tallbacka, Veijo Turpela, Harri Pitk\xc3\xa4nen, Jouko Etula, Ari Etula, Tero Ojaj\xc3\xa4rvi ja Ari Riihim\xc3\xa4ki. It\xc3\xa4-L\xc3\xa4nness\xc3\xa4 pelasivat Iivarinen, Myllyniemi, Turpela ja Etula. Pelinjohtajana Peltom\xc3\xa4ki._NEWLINE_Vuonna 1989 Ankkurit voitti toisen mestaruuden putkeen. Loppuottelussa oli t\xc3\xa4ll\xc3\xa4 kertaa vastassa Imatra. Vuosi 1992 toi SM-pronssia. Seuraavana vuonna runkosarjan sijoitus oli toinen, mutta lopullinen sija 4:s. kuten my\xc3\xb6s seuraavana vuonna. 1995 Ankkureiden sijoitus oli 6._NEWLINE_ _NEWLINE_ Kauden 2001 p\xc3\xa4\xc3\xa4tteeksi Ankkurit tippuivat p\xc3\xa4\xc3\xa4sarjasta nousten vasta vuonna 2011 takaisin._NEWLINE_Alaj\xc3\xa4rven Ankkurit voitti viimeksi vuonna 2008 B-poikien SM-kultaa ja samana vuonna Vimpelin Vedon ja Ankkureiden yhteisjoukkue KK Kings saavutti A-poikien superpesiksess\xc3\xa4 kultaiset mitalit.\n_START_SECTION_\nKriketti\n_START_PARAGRAPH_\nAlaj\xc3\xa4rven Ankkurit on oman ilmoituksensa mukaan ensimm\xc3\xa4inen ja toistaiseksi ainoa yleisseura Suomessa, jossa kriketti on otettu seurassa harjoitettavien lajien joukkoon.'